Rino Serra/Le fior dël mal/065


LXV. Tristësse dla lun-a 
Stassèira, la lun-a a seugna con pigrëssa; 
Coma na grand blëssa, che su 'n mugg ëd cussin, 
Con man distrata e legera a carëssa 
Prima d'andeurm-se 'l contorn dij sò bej sen, 

An sël dòss satinà 'd mòle valanche, 
Murend, a longhe confusion as lassa andé, 
E ij sò euj a viro su vision bianche 
Che coma fioridura a l'asur a san rampié: 

A vòlte 'n sla tèra, an sò langor ossios, 
A lassa calé na lerma stërmà, pietos 
Un poeta alora, ch'a l'é nemis dël seugn, 

Ant ël creus ëd soa man sta lerma palia a cheuj 
Dai rifless cangiant coma 'n tòch d'opal e peuj, 
A la buta 'n sò cheur da j'euj dël sol bin leugn. 

Rino Serra
Leteratura piemontèisa
Baudelaire